Teabenõue Terviseametile 17.11.2024

Seoses Nursipallu rajatud sõjaväebaasi/harjutusväljakuga.

Mujal maailmas on sellise tegevusmahuga baaside juures juba tagajärjed olemas nii looduse reostamise näol nn igaveste kemikaalidega, kui ka joogivee tervisele ohtlikuks muutmisega.

Kohalikud elanikud on kirjeldanud, et harjutuste aegu on olnud õhus tunda imelikku lõhna ja maitset. Ilmselgelt ei haihtu need ained olematuks vaid ladestuvad pinnasesse, kanduvad veeringlusesse. Mis tähendab, et kohalikud on ohus nii läbi selles pinnases kasvatatava toidu kui ka joogivee. Elanikud on mõõtnud soovitusliku müra piirnormi ületamist isegi siseruumides. Samuti esineb väga häirivat vibratsiooni. Mõju puudutab ka läheduses asuvaid lasteaedasid.

Teie kodulehel on kirjas: "Kvaliteedi tagamiseks on kehtestatud nõuded, millele peab vastama inimese tervise taastamisega tegelev spetsialist või juriidiline isik."

"Keskkonnatervis on rahvatervise valdkond, mis tegeleb inimese tervist otseselt või kaudselt mõjutavate keskkonnategurite ja ohutegurite tervisemõju hindamise ning terviseriskide ohjamise ja ennetamisega.

Terviseameti ülesandeks keskkonnatervise valdkonnas on järelevalve käigus joogivee, loodusliku mineraal-, ujula- ja suplusvee, koolide ja koolieelsete lasteasutuste, noortelaagrite, sotsiaal-, ilu-, isiku- ja majutusteenuste terviseohutuse ning elukeskkonnas esineva müra, vibratsiooni ja mitteioniseeriva kiirguse kohta kogutud teabe analüüsimine ning oma tegevusvaldkonnas terviseohtude riskianalüüsi korraldamine ja tegemine."

Soovin teada, kuidas tagab Terviseamet, et Nursipalu elanikele oleks tagatud ohutu elukeskkond?

Mis normide alusel ja mis meetoditega kontrollite, et piirkonnas oleks ohutu joogivesi, müra ja vibratsioon ei kahjustaks inimeste füüsilist ja ka vaimset tervist?

Heade soovidega,

Kertu Luisk

Võru Linnavolikogu liige